Comunicat de presă – Siegfried Mureșan: Prim-ministrul Dăncilă a mințit. Comisia Europeană nu a primit nici până acum dosarul pentru centura Bucureștiului

Prim-ministrul României, Viorica Dăncilă, a mințit când a declarat că este gata dosarul privind modernizarea din fonduri europene a centurii Bucureștiului la nivel de autostradă și că va fi transmis Comisiei Europene în data de 15 octombrie a.c., a afirmat astăzi deputatul european Siegfried Mureșan (PPE / PNL). Dovada o reprezintă răspunsul oficial al Comisiei Europene primit ieri de Siegfried Mureșan care confirmă că Guvernul României nu a depus până în acest moment dosarul de finanțare.

„Prim-ministrul României, Viorica Dăncilă, declara acum două luni că dosarul privind modernizarea din fonduri europene a centurii Bucureștiului la nivel de autostradă este deja gata și va fi transmis Comisiei Europene în data de 15 octombrie. Prim-ministrul Dăncilă a mințit. Comisia Europeană a răspuns la o interpelare scrisă pe care i-am adresat-o în care spune că nu s-a depus nicio cerere de finanțare până în prezent pentru centura Bucureștiului, proiectul fiind încă în curs de elaborare”, a declarat deputatul european Siegfried Mureșan.

„De la depunerea proiectului de metrou 1 Mai – Otopeni din data de 24 decembrie 2017, guvernele PSD-ALDE nu au mai depus niciun proiect major de infrastructură de transport. În momentul de față, în România, fondurile europene sunt absorbite doar de către primarii și președinții de consilii județene. Proiectele importante de infrastructură aflate în responsabilitatea Guvernului se lasă așteptate. Oricât ar fi de buni primarii și președinții de consilii județene, nu pot compensa incompetența guvernului care are obligația să construiască autostrăzi, căi ferate de mare viteză și spitale regionale.”, a mai spus eurodeputatul Siegfried Mureșan.

Răspunsul Comisiei Europene din 5 decembrie a.c. la interpelarea scrisă a deputatului european Siegfried Mureșan:

„Serviciile Comisiei nu au primit încă nicio cerere de finanțare pentru un proiect major referitor la centura ocolitoare a municipiului București. Ministerul Transporturilor a informat serviciile Comisiei că CNAIR (Compania Națională de Administrare a Infrastructurii Rutiere) i-a transmis cererea de finanțare din Fondul de coeziune. Prin urmare, Comisia înțelege că proiectul este încă în curs de elaborare la nivel național. Ministerul Transporturilor a informat Comisia că, până la sfârșitul anului 2018, va fi trimisă Comisiei cererea de finanțare pentru proiectul major referitor la centura de sud a municipiului București. După ce serviciile Comisiei vor primi cererea de finanțare a proiectului, aceasta va fi evaluată, urmând ca o decizie să fie luată în termen de trei luni de la data depunerii acesteia.

Ministerul Transporturilor a informat serviciile Comisiei că datele programate pentru începerea lucrărilor pentru centura ocolitoare a municipiului București diferă în funcție de tronsonul de drum. Potrivit Ministerului Transporturilor, proiectarea și lucrările privind Autostrada de Centură a Municipiului București – sector Sud vor începe în aprilie 2019, dar lucrările în anumite secțiuni au început deja, de exemplu pe tronsonul dintre A1 și DN7 și pasajul suprateran pe DJ 602 București – Domnești.”

Pentru detalii

Echipa de comunicare a deputatului european Siegfried Mureșan

Andrei JUJAN: +40 766 369 485